CELEX: 32019D0121
Language: mt
Date: 2019-01-24 00:00:00
Title: Deċiżjoni ta' Implimentazzjoni tal-Kummissjoni (UE) 2019/121 tal-24 ta' Jannar 2019 dwar miżura meħuda mill-Ġermanja skont id-Direttiva 2006/42/KE tal-Parlament Ewropew u tal-Kunsill, biex tipprojbixxi t-tqegħid fis-suq ta' makkinarju tat-tqattigħ bis-CNC (il-mudelli UMC750SS u UMC750) manifatturat minn Haas Automation Europe N.V. (notifikata bid-dokument C(2019) 307) (Test b'rilevanza għaż-ŻEE.)

28.1.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 24/29
               
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2019/121
         tal-24 ta' Jannar 2019
         dwar miżura meħuda mill-Ġermanja skont id-Direttiva 2006/42/KE tal-Parlament Ewropew u tal-Kunsill, biex tipprojbixxi t-tqegħid fis-suq ta' makkinarju tat-tqattigħ bis-CNC (il-mudelli UMC750SS u UMC750) manifatturat minn Haas Automation Europe N.V.
         
            
               (notifikata bid-dokument C(2019) 307)
            
         
         (Test b'rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat id-Direttiva 2006/42/KE tal-Parlament Ewropew u tal-Kunsill tas-17 ta' Mejju 2006 dwar il-makkinarju, u li temenda d-Direttiva 95/16/KE (1), u b'mod partikolari l-Artikolu 11(3) tagħha,
         Billi:
         
                     (1)
                  
                  
                     Fit-12 ta' Ottubru 2017, il-Ġermanja informat lill-Kummissjoni b'miżura ta' salvagwardja meħuda fit-12 ta' Settembru 2017 biex tipprojbixxi t-tqegħid fis-suq tal-mudelli UMC750SS u UMC750 tal-makkinarju tat-tqattigħ bis-CNC (“il-makkinarji tat-tqattigħ bis-CNC”), manifatturati minn Haas Automation Europe N.V., Mercuriusstraat 28, B-1930 Zaventem (il-“manifattur”).
                  
               
                     (2)
                  
                  
                     Il-Ġermanja ħadet il-miżura wara li qieset li l-makkinarji tat-tqattigħ bis-CNC ma kinux konformi mar-rekwiżiti essenzjali tas-saħħa u tas-sikurezza stabbiliti fis-sezzjoni 1.5.13 tal-Anness I tad-Direttiva 2006/42/KE. Ir-rekwiżiti essenzjali tas-saħħa u tas-sikurezza fis-sezzjoni 1.5.13 dwar l-emissjonijiet ta' materjali u sustanzi perikolużi jeħtieġu li l-makkinarju jiġi ddisinjat u mibni b'tali mod li r-riskji ta' inalazzjoni, ta' inġestjoni, ta' kuntatt mal-ġilda, mal-għajnejn u mal-membrani mukużi u ta' penetrazzjoni mill-ġilda ta' materjali u sustanzi perikolużi prodotti minnu jkunu jistgħu jiġu evitati. F'dan ir-rigward, il-Ġermanja indikat li l-makkinarji tat-tqattigħ bis-CNC kienu qed jirrilaxxaw fwar lubrikanti għat-tkessiħ mingħajr sistema ta' estrazzjoni.
                  
               
                     (3)
                  
                  
                     Wara li rċeviet in-notifika dwar il-miżura ta' salvagwardja mill-Ġermanja, il-Kummissjoni bdiet konsultazzjoni mal-partijiet ikkonċernati sabiex tismal-opinjonijiet tagħhom. Il-Kummissjoni bagħtet ittra lill-manifattur fl-24 ta' April 2018. Fit-tweġiba tiegħu tas-27 ta' April 2018, il-manifattur informa lill-Kummissjoni li b'mod volontarju l-prodotti ma kinux għadhom jitqiegħdu aktar fis-suq Ġermaniż u li l-manifattur kien uffiċjalment għalaq il-każ mal-awtoritajiet Ġermaniżi.
                  
               
                     (4)
                  
                  
                     L-eżami tal-ġustifikazzjoni pprovduta mill-Ġermanja fir-rigward tal-miżura ta' salvagwardja, id-dokumentazzjoni disponibbli u l-kummenti espressi mill-manifattur juru li l-makkinarji tat-tqattigħ bis-CNC ma jissodisfawx ir-rekwiżiti essenzjali tas-saħħa u tas-sikurezza stipulati fis-sezzjoni 1.5.13 tal-Anness I tad-Direttiva 2006/42/KE. Dak in-nuqqas x'aktarx jikkomprometti s-saħħa u s-sikurezza tal-persuni.
                  
               
                     (5)
                  
                  
                     Għalhekk, jenħtieġ li l-miżura ta' salvagwardja meħuda mill-Ġermanja titqies bħala ġustifikata,
                  
               ADOTTAT DIN ID-DEĊIŻJONI:
         
            Artikolu 1
            Il-miżura ta' salvagwardja meħuda mill-Ġermanja, li tipprojbixxi t-tqegħid fis-suq tal-mudelli UMC750SS u UMC750 tal-makkinarju tat-tqattigħ bis-CNC manifatturati minn Haas Automation Europe N.V., Mercuriusstraat 28, B-1930 Zaventem, hija ġustifikata.
         
         
            Artikolu 2
            Din id-Deċiżjoni hija indirizzata lill-Istati Membri.
         
         
            Magħmul fi Brussell, l-24 ta' Jannar 2019.
            
               
                  Għall-Kummissjoni
               
               Elżbieta BIEŃKOWSKA
               
                  Membru tal-Kummissjoni
               
            
         
         
            (1)  ĠU L 157, 9.6.2006, p. 24.